詠李伯時摹韓幹三馬次子由韵簡伯時兼寄李德素
作者：黄庭堅
朝代：宋

paragraphs: 太史瑣窗雲雨垂，試開三馬拂蛛絲。
李侯寫影韓幹墨，自有筆如沙畫錐。
絕塵超日精爽緊，若失其一望路馳。
馬官不語臂指揮，乃知仗下非新羈。
吾嘗覽觀在坰馬，駑駘成列無權奇。
緬懷胡沙英妙質，一雄可將千萬雌。
决非皂櫪所成就，天驥生駒人得之。
千金市骨今何有，士或不價五羖皮。
李侯畫隠百僚底，初不自期人誤知。
戲弄丹青聊卒歲，身如閱世老禪師。